Pomaly sa prebúdza aj vinič. Jeho ošetrovanie proti chorobám a škodcom sa začína na jar tzv. postrekom na sucho. Pôsobí proti roztočom a roztočcom, najmä proti kučeravosti. Najvhodnejšia je biologická ochrana pomocou dravého roztoča Typhlodromus pyri. Chemická ochrana je potrebná výlučne vo vinohradoch, kde roztoče vlani spôsobili významnejšie škody. V zdravých viniciach ošetrovať netreba.
Jarný postrek možno robiť v pomerne dlhom časovom rozpätí troch až štyroch týždne. Najúčinnejší je počas slnečných dní pri teplote 12 až 15 °C.
Pred pučaním alebo pri pučaní, keď sa na vrcholoch púčikov objavuje slabá vata, je účinný prípravok Sulka. Neskôr v štádiu pučania (štádium tzv. včielky) možno použiť Sulikol K, Thiovit Jet alebo Kumulus WG, ktoré sa môžu použiť aj ihneď po vypučaní, avšak s nižšou koncentráciou. Bez ohľadu na vegetačné štádium je povolený prípravok Ortus, ktorý možno aplikovať aj počas vegetácie postrekom na list.
Opätovne upozorňujeme na vykonanie predjarného postreku jadrovín, hlavne jabloní. Najvyššia účinnosť je pri teplotách aspoň 10 °C. Ošetruje sa od pokročilého "myšieho uška" do fázy ružového kvetného púčika. Z povolených prípravkov sa používa Vektafid A, ktorý je najúčinnejší od pučania do objavenia sa kvetového púčika.
Ak sa ošetruje po oteplení nad 16 °C aspoň v jednom dni, zásah je účinný aj proti dospelcom kvetovky jabloňovej. Vhodné je použiť väčšie množstvo postrekovej tekutiny (aspoň 800 litrov na hektár), čím sa dosiahne vyššia účinnosť postreku. Predjarný postrek sa neopakuje.
Pripomíname tiež ošetrovanie marhúľ, čerešní a višní proti monilióze kvetov a výhonkov kôstkovín. Preventívnou ochranou je dôkladné odstraňovanie napadnutých plodov počas dozrievania, ale najmä po zbere. Plody visiace ešte v jarnom období na suchých vetvičkách treba odstrániť až po zdravé drevo.
Chemická ochrana kvetov a výhonkov sa zvyčajne vykonáva dvakrát, a to na začiatku a na konci kvitnutia. Ošetrenie sa odporúča iba na náchylných odrodách v miestach pravidelných výskytov a za daždivého počasia. Z prípravkov sú povolené Baycor 25 WP, Horizon 250 EW, Ornament 250 EW, Signum a Sporgon 50 WP. Množstvo postrekovej tekutiny má byť vyššie, a to 1000 litrov na hektár.